Moody's gradeer Landbank af | Netwerk24
Deur Hanlie Stadler 24 November 2020 15:03
Die Landbank is afgegradeer omdat sy regrukplan met maande uitgestel moes word.
Die Landbank finansier nagenoeg 27% van Suid-Afrikaanse boere en landbou-ondernemings.
Moody's Investors Service het die staatsinstelling Dinsdag met een vlak tot Caa1 afgegradeer. Dis nou reeds sewe vlakke onder beleggingsgraad op Moody's se skaal.
Die Landbank het reeds in April 'n wanbetaler op van sy skuld geword.
Die afgradering kom nadat die Landbank Maandag aangekondig het hy gaan nie daarin slaag om sy skuld teen einde November te herstruktureer soos voorheen beplan is nie. Dit word nou vir einde Maart op die laatste beplan.
Sonder die herstrukturering van sy skuld sal die Landbank nie sy status as wanbetaler kan herstel nie, sê Moody's in 'n verklaring. Die kredietgradeerder sê die vertragings verhoog die risiko dat krediteure nie tot die herstrukturering sal instem nie.
LEES OOK: Landbank mis spertyd vir regrukplan
Die Landbank se volledige regrukplan bestaan uit die herstrukturering van skuld, bykomende kapitaalinspuitings deur die regering, die verkoop van bates en die vermindering van die lenings wat hy toestaan.
Moody's bly optimisties dat die regering die Landbank sal aanhou steun en dat die regrukplan met minimale verliese vir krediteure in werking gestel sal word. Bewys daarvan is die R3 miljard wat in Junie se aanvullende begroting aan Moody's toegeken is, asook die R7 miljard wat oor die volgende drie jaar belowe is.
Sonder die groot waarskynlikheid van staatsteun sou die Landbank twee vlakke laer gegradeer word, volgens Moody's.
'n Negatiewe vooruitsig word op die gradering behou weens die risiko's wat met die regrukplan verband hou.
Moody's het Suid-Afrika Vrydagnag met een vlak tot twee vlakke onder beleggingsgraad afgegradeer, die tweede afgradering vanjaar. Dis gebruiklik dat ontwikkelingsfinansiers soos die Landbank, handelsbanke en versekeraars afgegradeer word wanneer die land afgegradeer word weens die interafhanklikheid van die finansiële stelsel. In sy ontleding van die Landbank verwys Moody's egter glad nie na die regering se afgradering nie.
Meer oor: Moody's | Landbank | Kredietgradering | Landbou | Staatskuld | Rommelstatus | Kredietgradeerders